## Odluka o provedbi ICCAT regionalnog programa promatrača na uzgajalištima tuna (Thunnus thynnus)

### NN 76/2009 (1.7.2009.), Odluka o provedbi ICCAT regionalnog programa promatrača na uzgajalištima tuna (Thunnus thynnus)

76 01.07.2009 Odluka o provedbi ICCAT regionalnog programa promatrača na uzgajalištima tuna (Thunnus thynnus)

MINISTARSTVO POLJOPRIVREDE, RIBARSTVA I RURALNOG RAZVOJA

1854

Na temelju članka 38. Zakona o sustavu državne uprave (»Narodne novine«, broj 75/93, 92/96, 48/99, 15/00, 59/01, 190/03 – pročišćeni tekst, 199/03 i 79/07), članka 30. i 31. Pravilnika o ulovu, uzgoju i prometu tune (Thunnus thynnus) (»Narodne novine«, 39/09 i 67/09), članka 3. stavka 1. Zakona o potvrđivanju međunarodne konvencije o očuvanju atlantskih tuna i protokola (»Narodne novine – Međunarodni ugovori«, broj 4/01), vezano uz članak 9. stavak 3. Međunarodne konvencije o očuvanju atlantskih tuna i protokola (»Narodne novine – Međunarodni ugovori«, broj 4/01), ministar poljoprivrede, ribarstva i ruralnog razvoja donosi

ODLUKU

O PROVEDBI ICCAT REGIONALNOG PROGRAMA PROMATRAČA NA UZGAJALIŠTIMA TUNA (Thunnus thynnus)

I.

Ovom Odlukom određuje se način provedbe ICCAT (International Commission for the Conservation of Atlantic Tunas) regionalnog programa promatrača na uzgajalištima tuna (u daljnjem tekstu: program promatrača), u skladu s Preporukom Međunarodne komisije za zaštitu atlantske tune (ICCAT) 08-05 i Preporukom 06-07.

II.

Smatrat će se da ovlaštenici povlastica za uzgoj tune sudjeluju u provedbi programa promatrača ukoliko potpišu Memorandum o razumijevanju s tvrtkom ovlaštenom od ICCAT-a u dijelu provedbe programa promatrača.

III.

Ovlaštenicima povlastica za uzgoj tune koji ne sudjeluju u programu promatrača Ministarstvo poljoprivrede, ribarstva i ruralnog razvoja (u daljem tekstu: Ministarstvo) neće ovjeravati BCD dokumente (Bluefin Tuna Catch Document) propisane Pravilnikom o ulovu, uzgoju i prometu tune (Thunnus thynnus) (»Narodne novine«, 39/09 i 67/09).

IV.

Ovlaštenici povlastica za uzgoj tune koji sudjeluju u programu promatrača obvezni su omogućiti ICCAT regionalnim promatračima prisutnost na uzgajalištu, pristup opremi i kavezima, te im omogućiti prisustvovanje svim aktivnostima koje im omogućavaju:

1. potvrđivanje podataka iz deklaracija o prijevozu tuna i deklaracija o stavljanju tuna u uzgojne kaveze, uključujući i kroz kontrolu video zapisa obavljenih aktivnosti,

2. izradu dnevnih izviješća o aktivnostima prebacivanja tuna,

3. supotpisivanje deklaracija o prijenosu tuna i stavljanju tuna u uzgojne kaveze,

4. provođenje znanstvenog rada poput prikupljanja uzoraka i podataka koje traži ICCAT, temeljem uputa SCRS-a (Standing Committee on Research and Statistics),

5. praćenje provedbe ostalih relevantnih odredbi ICCAT-a.

V.

Ovlaštenici povlastica za uzgoj tune obvezni su za sudjelovanje u programu promatrača uplatiti novčani iznos koji se odnosi na godišnje sudjelovanje promatrača te troškove njihovih putovanja i dnevnica.

Za potrebe provedbe ICCAT regionalnog programa promatrača, Ministarstvo će na službenim stranicama objaviti novčane iznose iz stavka 1. ovoga članka te poseban pod-račun na koji su ovlaštenici povlastice za uzgoj tune dužni uplatiti obračunati novčani iznos.

Troškovi dnevnica promatrača obračunavaju se na temelju broja dana koje su promatrači proveli na uzgajalištu.

Ministarstvo će uplate iz točke IV. ove Odluke proslijediti Tajništvu ICCAT-a, sukladno proceduri definiranoj od strane ICCAT-a.

VI.

Ova Odluka stupa na snagu danom objave u »Narodnim novinama«.

Klasa: NP 324-01/09-01/265

Urbroj: 525-08-1-0327/09-1

Zagreb, 19. lipnja 2009.

Ministar
mr. sc. Božidar Pankretić, v. r.

Odluka, NN 76/2009-1854